पूजा शर्मा

पूजा शर्मा  (जन्म:७ जुलै, १९९६ - हयात) ह्या दिल्ली येथील रहिवासी असलेल्या सामाजिक कार्यकर्त्या आहेत. बेवारस मृत व्यक्तींचे अंत्यसंस्कार करण्यासाठी त्या ओळखल्या जातात. त्यांच्या या कामासाठी बीबीसीने २०२४ सालच्या १०० प्रभावशाली महिलांच्या यादीत त्यांचा समावेश केला. याच वर्षी शर्मा व्यतिरिक्त अरुणा रॉय, आणि विनेश फोगट या इतर दोन भारतीय महिला व दोन अनिवासी भारतीय-अमेरिकन महिला सुनीता विल्यम्स आणि एआय तज्ज्ञ स्नेहा रेवानूर यांचा देखील बीबीसीच्या २०२४ यादीत समावेश आहे.

शर्माचा जन्म ७ जुलै १९९६ रोजी दिल्लीत झाला. २०१९ साली त्यांच्या आईचा मृत्यू मेंदूत रक्तस्राव होऊन झाला. १२ मार्च २०२२ रोजी केवळ क्षुल्लक  कारणाने त्यांच्या नजरेसमोर त्यांच्या भावाची हत्या करण्यात आली. त्यावेळी त्यांच्या आजी ९० वर्षांची होती. तर या प्रसंगामुळे त्यांचे वडील तब्बल तीन महिने कोमात गेले. त्यांच्या भावाच्या अंत्यसंस्काराच्या वेळी, पुजाऱ्या  व्यतिरिक्त इतर कोणीही मदतीला धावून आले नाही. शेवटी शर्मा यांनी आपल्या भावाचे अंत्यसंस्कार स्वतःच्या हातांनी केले. याला प्रथम अंत्यविधी करणाऱ्या पुजाऱ्याने विरोध केला. परंतु शर्मा यांनी काहीही न ऐकता स्वतः डोक्यावर फेटा बांधून अंत्यविधी पूर्ण केला. या प्रसंग नंतर त्यांनी बेवारस मृतदेहांवर अंत्यसंस्कार करण्याची जबाबदारी घेतली. त्या दिवसापासून, पूजा शर्मा दररोज सरासरी १० मृतदेहांवर अंत्यसंस्कार करत असतात. त्यांच्या या निर्णयामुळे होणाऱ्या पतीने आणि त्याच्या कुटुंबाने शर्माची नाते तोडले आणि अशा प्रकारे शर्मा यांचे लग्न झाले नाही. विशेष म्हणजे त्यांचा होणारा नवरा हा सात वर्षांपासूनचा पूर्वप्रेमी होता. याशिवाय शेजारी व नातेवाईकांनी देखील त्यांच्याशी नाते तोडले होते.

बेवारस मृत व्यक्तीची माहिती हॉस्पिटल तसेच पोलिसांकडून पूजाला दिली जाते. हिंदू, मुस्लिम तसेच ख्रिश्चन धर्माच्या व्यक्तींचा अंत्यसंस्कार त्यात्या धर्मानुसार केला जातो. सुरुवातीला आजी आणि वडिलांकडून काही पैसे घेऊन किंवा स्वतःची बचत खर्च करून तिने हे काम केले. अल्पावधीत सोशल मीडियाच्या माध्यमातून सर्वसामान्य लोकांना ही गोष्ट कळाली आणि मग लोकही मदत करू लागले. काही दिवसात तिने एक रुग्णवाहिका खरेदी केली. ही रुग्णवाहिका बेवारस मृतदेहांच्या अंत्यसंस्कारासाठी आणि गरिबांच्या मदतीसाठी वापरली जाते. यासाठी पूजाने 'ब्राइट द सोल फाउंडेशन' नावाची एक एनजीओ देखील स्थापन केली. २०२२ ते २०२४ च्या दरम्यान शर्मा यांनी जवळपास पाच हजार बेवारस मृतदेहांवर अंत्यसंस्कार केले आहेत.

शर्मा तिचे हे काम अनेक सोशल मीडियावर प्रसारित करत असते. यामुळे अवघ्या तीन वर्षांत इंस्टाग्रामवर तिचे ५ लाख पेक्षा अधिक फॉलोअर्स निर्माण झाले. शर्माची एनजीओ पर्यावरण कल्याण, वयोवृद्ध व्यक्तींची देखभाल, अनाथ मुले तसेच बालशिक्षणासाठी देखील काम करते. ते लोकांना विविध आवश्यक वस्तू मोफत पुरवतात.

 संदर्भ 

 बाह्य दुवे 
 पूजा शर्मा इन्स्टाग्रामवर 
 ब्राईट द सोल फाऊंडेशन अधिकृत संकेतस्थळ 

वर्ग:स्त्री  चरित्रलेख
वर्ग:समाजसेविका
वर्ग:हिंदी व्यक्ती
वर्ग:इ.स. १९९६ मधील जन्म